**Odonímia de la Ciutat de Barcelona**

**L’origen i història del nom dels carrers de Barcelona**

**Josep Lluís Carreras González**

****

**Context**.

Aquest dataset conté informació sobre els odònims de la ciutat de Barcelona, és a dir, els noms dels seus carrers. Els noms dels carrers han anat evolucionant amb el temps i són un fidel reflex dels diversos esdeveniments tant històrics com socials, econòmics, polítics i culturals ocorreguts en aquesta ciutat. A més, la seva evolució ve marcada per diferents factors, tals com l’urbanisme i els diferents canvis territorials i físics, derivats principalment de la seva expansió geogràfica.

**Contingut.**

La informació del dataset es troba emmagatzemada en un fitxer CSV. Cada entrada del fitxer CSV generat està identificada per un índex que és únic per a cada carrer i que segueix la codificació utilitzada per l’Ajuntament de Barcelona. Per a cada carrer s’especifiquen els següents camps:

* Codi.
* Nom oficial del carrer.
* Nom curt del carrer.
* Descripció de l’origen i història del carrer.
* Data d’aprovació.
* Noms anteriors del carrer.
* Districtes en els que el carrer està contingut.

En referència al període de temps de les dades, el web del nomenclàtor de Barcelona no en fa referència a la data de recopilació de les dades ni si les dades es van actualitzant a mesura que el nomenclàtor pateix modificacions. En canvi, sí que dóna informació sobre el procés de recerca de les dades, i es pot concloure que aquest procés s’ha portat a terme principalment consultant la bibliografia.

**Agraïments.**

Les dades que s’inclouen en aquest dataset han sigut obtingudes a partir del web del nomenclàtor de l’Ajuntament de Barcelona, <http://www.bcn.cat/nomenclator/>, i en l’apartat dels crèdits es veu que el copyright d’aquestes dades pertany a l’Ajuntament de Barcelona. Per tant, no està de més agrair a l’Ajuntament de Barcelona i més concretament els seus Serveis Informàtics per la feina feta en recopilar i generar aquestes dades.

**Inspiració**.

Considero que aquest conjunt de dades pot ser interessant des del punt de vista que pot esdevenir una font de dades per desenvolupar productes culturals.

Una de les activitats que més m’agraden quan passejo per aquesta ciutat tan polida, Barcelona, és intentar esbrinar l’origen i història dels noms dels carrers. Suposo que no soc l’únic que voldria conèixer el perquè del nom dels carrers. Fent una recerca per la xarxa he pogut trobar el web del nomenclàtor de Barcelona on hi ha un cercador a partir del qual es pot trobar aquesta mena d’informació. He pensat que seria una bona idea intentar baixar aquesta informació i que això pogués servir, algun dia, per desenvolupar una aplicació per mòbil dedicada al nomenclàtor de Barcelona. La idea seria que aquesta aplicació es pogués fer servir mentre es passeja per Barcelona, que mitjançant el GPS del mòbil detectés la posició i que mostrés en la pantalla el nom dels carrers més propers. L’usuari pitjaria sobre el nom del carrer que li interessés i se li mostraria la informació sobre el nom del carrer. També podria emprar-se incorporant un buscador, mitjançant el qual l’usuari pogués cercar la informació de qualsevol carrer de la ciutat que se li pugui ocórrer.

**Llicència.**

Com que aquestes dades tenen un copyright, que pertany a l’Ajuntament de Barcelona, considero oportú i fins i tot necessari preservar els drets dels propietaris de les dades. Entre les diverses llicències que existeixen, considero més adient triar la llicència *CC BY-SA 4.0 License*, ja que aquesta és la que m’ha semblat que protegeix millor els drets dels autors i propietaris de les dades, reconeixent el seu treball. A més, aquesta llicència permet l’ús comercial del dataset, la qual cosa pot afavorir que les dades puguin ser utilitzades per desenvolupar aplicacions de tipus cultural. També és oportú destacar que qualsevol ús que es faci d’aquestes dades es tindrà que distribuir sota els mateixos termes i condicions que plantegen les dades originals.

**Codi i dataset.**

Aquest treball de *scraping* s’ha realitzat mitjançant les potents eines que ofereix el llenguatge de programació Python. El codi generat s’adjunta en un fitxer apart. Quant al dataset, també s’adjunta, en un fitxer en format CSV, tal com ja s’ha explicat abans.